Page:Ludus Coventriae (1841).djvu/99

 Joachym flectendo ad Deum, sic dicens,

Joachym. Now, ffadyr, and Sone, and Holy Gost,  On God and personys thre! We offre to the, Lorde of myghtes most,  Oure dowtere thi servaunt evyr more to be! Anna. Ther-to most bounde evyr more be we:  Mary, in this holy place leve ȝow we xalle; In Goddys name now up go ȝe! Oure fadyr, oure prest, lo! doth ȝow calle. Maria. Modyr, and it plese ȝow, fyrst wole I take my leve  Of my fadyr and ȝow my modyr i-wys; I have a fadyr in hefne, this I beleve,   Now, good ffadyr, with that fadyr ȝe me blysse! Joachym. In nomine Patris et Filii et Spiritus Sancti! Maria. Amen! Now ȝe, good modyr. Anne. In nomine Patris et Filii et Spiritus Sancti! Maria. Amen! Maria. Now, oure Lord, thank ȝow for this! Here is my fadyr and my modyr bothe, Most mekely I beseche I may ȝow kys;—  Now forȝeve me yf evyr I made ȝow wrothe! Et explexendo osculabit patrem et matrem.

Joachym. Nay, dowtere, ȝe offendyd nevyr God nor man; Lovyd be that lord ȝow so doth kepe!

Anne. Swete dowtyr, thynk on ȝour modyr An, ȝour swemynge smytyht to myn hert depe.

Maria. ffadyr and modyr, I xal pray for ȝow and wepe, To God with al myn hert specyaly; Blysse me day and nyght evyr her ȝe slepe, Good ffadyr and modyr, and be mery.

Joachym. A! ho had evyr suche a chylde? Nevyr creature ȝit that evyr was bore! Sche is so gracyous, she is so mylde,— So xulde childyr to fadyr and modyr evyr more.